KIRJALLINEN KYSYMYS E-0983/01 esittäjä(t): Gorka Knörr Borràs (Verts/ALE) ja Alexander de Roo (Verts/ALE) komissiolle. Itoizin tekojärven aiheuttama vaara yleiselle turvallisuudelle.



Virallinen lehti nro 350 E , 11/12/2001 s. 0065 - 0066



KIRJALLINEN KYSYMYS E-0983/01 esittäjä(t): Gorka Knörr Borràs (Verts/ALE) ja Alexander de Roo (Verts/ALE) komissiolle (30. maaliskuuta 2001) Aihe: Itoizin tekojärven aiheuttama vaara yleiselle turvallisuudelle Confederación Hidrográfica del Ebro on päättänyt tänä keväänä täyttää Navarrassa sijaitsevan Itozin tekojärven välittämättä geologi ja diplomi-insinööri Arturo Rebollo Alonson uudesta raportista, jossa väitetään, että hanke aiheuttaa vakavaa vaaraa yleiselle turvallisuudelle. Vaara johtuu tekojärven sijaintipaikan savipitoisen maan epävakaudesta. Raportin mukaan on todennäköistä, että maanvieremät tukkivat patojärjestelmän suodattimet, jolloin veden pinta saattaa nousta ja aiheuttaa tulvia läheisissä kylissä ja suunnatonta painetta patorakenteissa. Tämä voi johtaa veden tulvimiseen padon reunojen yli ja jopa padon murtumiseen, mikä olisi todellinen katastrofi ja vaarantaisi ASCO:n ydinvoimalan turvallisuuden. Uusi kertomus tukeutuu aikaisempiin tutkimuksiin, mukaan luettuna Espanjan ympäristöministeriön kertomus, joka nimitti hanketta erittäin vaaralliseksi. Antonio Casas, joka on Zaragozan yliopiston geodynamiikan laitoksen johtaja, esitti useita vuosia sitten raportin, jossa varoitti tuhoisista seurauksista, jos vesivarasto täytetään. 1. Katsooko komissio, että Espanjan valtio toimii kansainvälisen ydinenergiajärjestön suojeluksessa vahvistetun ydinturvallisuutta koskevan yleissopimuksen 1, 6 ja 17 artiklan vastaisesti. Espanjan valtio ja myös Euratom ovat tämän yleissopimuksen allekirjoittajia. 2. Voiko komissio tukea paikallisia yhteisöjä ja kahdenvälisiä ympäristöryhmiä kuten Friends of the Earth Europe -järjestöä, WWF:ää ja Kansainvälistä jokiverkostoa, jotka ovat pyytäneet Espanjan valtiota keskeyttämään tekojärven täyttämisen, kunnes kansainvälinen asiantuntijaryhmä todistaa sen turvallisuuden? 3. Tietääkö komissio, kuinka tärkeä Itoizin tekojärvi on Espanjan kansalliselle vesihuoltosuunnitelmalle ja veden varastoinnille suunnitellussa Ebro-joen juoksuttamisjärjestelmässä? Margot Wallströmin komission puolesta antama vastaus (6. heinäkuuta 2001) 1. Euroopan atomienergiayhteisö (Euratom) on liittynyt ydinturvallisuutta koskevaan yleissopimukseen. Kysymys kyseiseen yleissopimukseen perustuvasta Euratomin toimivallasta (15 artiklan ja 16 artiklan 2 kohdan mukaista toimivaltaa lukuun ottamatta) on parhaillaan käsiteltävänä Euroopan yhteisöjen tuomioistuimessa. Komission tehtävänä ei ole määritellä, toimiiko Espanja sopimuksen vastaisesti. On kuitenkin todettava, että Euroopan atomienergiayhteisön perustamissopimuksen II osaston 3 luku Terveyden suojelu ja sen nojalla annettu johdettu lainsäädäntö luovat säännöt väestön suojelulle ionisoivasta säteilystä aiheutuvia riskejä vastaan tavanomaisissa olosuhteissa ja säteilyonnettomuuksien yhteydessä. Euratom-sopimuksen 124 artiklan mukaan komissio huolehtii siitä, että näitä sääntöjä sovelletaan asianmukaisesti myös Itoizin tekojärveen liittyvän hankkeen yhteydessä ja erityisesti ASCOn ydinvoimalan turvallisuuteen liittyvissä kysymyksissä. 2. Mitä tulee EY:n perustamissopimuksen perusteella annettuun ympäristölainsäädäntöön, komissio on perustamissopimuksen 211 artiklan (entisen 155 artiklan) mukaan velvollinen varmistamaan, että yhteisön lainsäädäntöä sovelletaan jäsenmaissa asianmukaisesti. On kuitenkin korostettava, että komissio ei voi puuttua asioihin, jotka eivät kuuluu yhteisön lainsäädännön soveltamisalaan. Itoizin tekojärven padon turvallisuus ei kuulu yhteisön ympäristölainsäädännön soveltamisalaan. Hankkeen tekniseen laatuun liittyvät kysymykset puolestaan eivät kuulu ympäristövaikutusten arviointia koskevan direktiivin(1) soveltamisalaan. Siten ei ole olemassa mitään laillista perustetta sille, että komissio voisi toteuttaa toimenpiteitä tässä asiassa. 3. Espanjan hallitus on antanut komissiolle tiedoksi ehdotuksen, joka koskee kansallista hydrologista yleissuunnitelmaa. Lopullisen suunnitelman virallisen hyväksymisen ja sen jälkeen tapahtuvan toteuttamisen yhteydessä komissio on kehottanut Espanjan viranomaisia varmistamaan, että suunnitelma noudattaa kaikilta osin yhteisön ympäristöalan lainsäädäntöä. (1) Neuvoston direktiivi 85/337/ETY (EYVL L 175, 5.7.1985).